Пщыбий СулътIан и пщIэлъагэр
Пщыбий СулътIан Хъанджэрий и къуэр ди республикэм къыщацIыху зэфIих и IуэхуфIхэмкIэ, нэгъуэщIхэм къазэрыхэщ и дуней тетыкIэ екIумкIэ, хэлъ цIыхугъэ лъагэмрэ нэмысымкIэ. Ар Зауэм, Лэжьыгъэм, IэщэкIэ ЗэщIэузэда Къарухэм, хабзэхъумэ IэнатIэхэм я ветеранхэм (пенсионерхэм) я республикэ советым и президиумым, УФ-м и Журналистхэм я союзым хэтщ.
Жылагъуэм пщIэшхуэ щызиIэ а нэхъыжьыфIым и гъащIэр хуигъэпсащ ди щIыналъэм къихъуэ щIэблэр къызыхэкIа лъэпкъ уардэм хуэфащэу къэгъэтэджыным. И ныбжьыр нэсу пенсэм кIуами, Iуэхуншэу зы махуи щыскъым нэхъыжьыфIыр. Ар жыджэру хэтщ республикэм щекIуэкI жылагъуэ гъащIэм, щIэх-щIэхыурэ яхуозэ школакIуэхэм, студентхэм, къыщопсалъэ махуэшхуэ зэхыхьэхэм.
СулътIан тхэнми дехьэх. Зыхэт ветеран зэгухьэныгъэм и IуэхущIафэхэм, зауэмрэ лэжьыгъэмрэ я ветеранхэм ятеухуа тхыгъэхэр абы щIэх-щIэхыурэ къытрырегъадзэ республикэ газетхэм, журналхэм. УФ-м и Журналистхэм я союзым хэт Пщыбийм и къалэмыпэм апхуэдэу къыпыкIащ рассказхэр, гушыIэхэр, таурыхъхэр. Дунейм къытехьащ Пщыбий СулътIан и тхылъхэри: «В небе Ястреб» («Эль-Фа», 2006 гъэ), «Растить патриотов» («Печатный двор», 2014 гъэ).
Пщыбий СулътIан иджыблагъэ хэтащ «ТекIуэныгъэ Иным и ЛIыхъужьхэр» къэралпсо литературэ зэпеуэм. ТхакIуэм абы игъэхьа «Возвращение домой» рассказым гулъытэшхуэ игъуэтащ икIи зэпеуэм и тхыгъэ нэхъыфIхэм хабжащ. Пщыбийм къыхуагъэфэщащ зэпеуэм и диплом, къэралпсо зэхьэзэхуэм пашэ щыхъуахэм зэрахэхуам и щыхьэту.
ТекIуэныгъэ Иныр илъэс 72-рэ щрикъум ирихьэлIэу, Пщыбийм къратащ а зэпеуэр къызэзыгъэпэ-щахэу Урысейпсо зауэ-тхыдэ зэгухьэныгъэм, УФ-м ЗыхъумэжыныгъэмкIэ, Егъэджэныгъэмрэ щIэныгъэмкIэ, ЩэнхабзэмкIэ и министерствэхэм, Урысей къэрал библиотекэм къабгъэдэкI фэеплъ медаль лъапIэр. «Зыри тщыгъупщакъым» псалъэхэр зытет дамыгъэр СулътIан хуэфащэ дыдэщ. Ар къахэхъуащ Пщыбийм нэхъапэIуэкIэ къыхуагъэфэща «1941 — 1945 гъэхэм екIуэкIа Хэку зауэшхуэм и лъэхъэнэм гуащIэдэкI лэжьыгъэфI къызэригъэлъэгъуам папщIэ», «Лениныр къызэралъхурэ илъэси 100 зэрырикъуам папщIэ», «Лэжьыгъэм и ветеран» дамыгъэхэм, КъБР-м, ди Правительствэм къабгъэдэкIыу хэкупсэм кърата щIыхь, фIыщIэ тхылъхэм.
ГъащIэр пэжу, и щхьи и напи емыпцIыжу, къэралым, щалъхуа щIыналъэм яфIрэ я ехъулIэныгъэрэ къызэрыкIын Iуэхугъуэ-хэр екIуу зэригъэзэщIэ-ным хущIэкъу Пщыбий СулътIан Хъанджэрий и къуэм дохъуэхъу зи нэхъыжь унагъуэм и жьэгум пщIэ щиIэу, узыншэу, быным, абыхэм я щIэблэм яфI, я гуфIэгъуэ илъагъуу иджыри куэдрэ псэуну.
Къардэн Маритэ.
